## Odluka o pristupanju promjeni Ustava Republike Hrvatske

### NN 56/2010 (7.5.2010.), Odluka o pristupanju promjeni Ustava Republike Hrvatske

HRVATSKI SABOR

1347

Na temelju članka 143. stavka 1. Ustava Republike Hrvatske, Hrvatski sabor na sjednici 30. travnja 2010. donio je

ODLUKU

O PRISTUPANJU PROMJENI USTAVA REPUBLIKE HRVATSKE

I. Pristupa se promjeni Ustava Republike Hrvatske prema Prijedlogu odluke o pristupanju promjeni Ustava Republike Hrvatske, s Prijedlogom nacrta promjene Ustava Republike Hrvatske koji je, na temelju članka 142. Ustava Republike Hrvatske, podnijela Vlada Republike Hrvatske 1. listopada 2009. godine i prema Prijedlogu odluke o pristupanju promjeni Ustava Republike Hrvatske, s Prijedlogom nacrta promjene Ustava Republike Hrvatske koji su, na temelju članka 142. Ustava Republike Hrvatske, podnijeli zastupnici u Hrvatskom saboru 16. listopada 2009. godine, i to:

1. Dopunom Izvorišnih osnova na način da se, uz navedene nacionalne manjine, dodaju i sljedeće nacionalne manjine: Bošnjaci, Slovenci, Crnogorci, Makedonci, Rusi, Bugari, Poljaci, Romi, Rumunji, Turci, Vlasi i Albanci.

2. Izmjenama i dopunama Ustava Republike Hrvatske vezanim uz pristupanje Republike Hrvatske Europskoj uniji u dijelu koji se odnosi na:

a) članak 9. stavak 2. Ustava Republike Hrvatske (Europski uhidbeni nalog),

b) članak 53. Ustava Republike Hrvatske (Hrvatska narodna banka),

c) uvođenje novoga članka 53.a u Ustav Republike Hrvatske (Državni ured za reviziju),

d) članak 5. stavak 2., članak 117. stavak 3. i članak 118. stavak 1. Ustava Republike Hrvatske (izvori prava),

e) članak 120. Ustava Republike Hrvatske (sudačka dužnost),

f) članak 121. stavak 3. Ustava Republike Hrvatske (sudački imunitet),

g) članak 122. stavak 2. Ustava Republike Hrvatske (trajnost sudačke dužnosti),

h) članak 123. Ustava Republike Hrvatske (Državno sudbeno vijeće),

i) članak 124. Ustava Republike Hrvatske (Državno odvjetništvo i Državnoodvjetničko vijeće),

j) članak 132. Ustava Republike Hrvatske (pravo na lokalnu i područnu (regionalnu) samoupravu),

k) članke 141. i 86. Ustava Republike Hrvatske (referendum),

l) uvođenje nove Glave VII.A »EUROPSKA UNIJA« u Ustav Republike Hrvatske sa člancima i naslovima iznad njih koji glase:

– 141.a – Pravna osnova članstva i prijenos ustavnih ovlasti,

– 141.b – Sudjelovanje u institucijama Europske unije,

– 141.c – Pravo Europske unije,

– 141.d – Pravo građana Europske unije.

3. Dopunom članka 31. Ustava Republike Hrvatske dodavanjem novoga stavka 4. kojim se propisuje nezastarijevanje kaznenih djela ratnog profiterstva i kaznenih djela iz procesa pretvorbe i privatizacije.

4. Izmjenama i dopunama članka 7. Ustava Republike Hrvatske (Oružane snage Republike Hrvatske).

5. Izmjenama i dopunama članka 38. Ustava Republike Hrvatske (pravo na pristup informacijama).

6. Izmjenama i dopunama članka 65. Ustava Republike Hrvatske (obvezatnost i besplatnost obrazovanja).

7. Izmjenama i dopunama članka 90. Ustava Republike Hrvatske (donošenje državnog proračuna).

8. Izmjenama i dopunama članka 92. Ustava Republike Hrvatske (pučki pravobranitelj).

9. Izmjenama i dopunama članka 125. Ustava Republike Hrvatske (izbor sudaca Ustavnog suda Republike Hrvatske).

10. Propisivanjem obveze i roka donošenja Ustavnog zakona za provedbu Ustava Republike Hrvatske te stupanja na snagu promjena Ustava.

II. Sukladno odredbi članka 57. stavka 1. podstavka 3. i 4. Poslovnika Hrvatskoga sabora, Odbor za Ustav, Poslovnik i politički sustav će, na temelju i u okviru Prijedloga odluke o pristupanju promjeni Ustava Republike Hrvatske iz točke I. ove Odluke i provedene rasprave u Hrvatskom saboru, podnijeti Hrvatskom saboru Prijedlog za utvrđivanje Nacrta promjene Ustava Republike Hrvatske.

III. Ova Odluka objavit će se u »Narodnim novinama«.

Klasa: 012-02/10-01/01

Zagreb, 30. travnja 2010.

HRVATSKI SABOR

Predsjednik
Hrvatskoga sabora
Luka Bebić, v. r.

Odluka, NN 56/2010-1347